Հրապարակը դադարել է ազատության, պայքարի խորհրդանիշ լինելուց, կորցրել է իր քաղաքական նշանակությունը։ Եվ պատճառն այն չէ, որ հրապարակը զավթել են ապաքաղաքական տարրերը, պատճառն այն է, որ հանրային գիտակցության մեջ են կտրուկ փոփոխություններ կատարվել, եւ շարքային քաղաքացին հույսը կտրել է փողոցային պայքարի միջոցով հաջողության հասնելու, իր կյանքում որեւէ բան փոխելու հեռանկարից։ Այս պարագայում մարդկանց փողոց դուրս բերելու ցանկացած փորձ դատապարտված է ձախողման։ Այն շատ մեծ ջանքեր, ռեսուրսներ, կամք եւ նյարդեր է պահանջում։ Մանավանդ՝ համատարած մեղադրանքների, քամահրանքի, թերահավատության, կասկածամտության մթնոլորտում։